送知府給事赴闕
作者：文彥博
朝代：宋

paragraphs: 紞如驚曉鼓，仙斾戒晨興。
萬臂攀朱轂，千兵擁綠縢。
歸途非杳邈，高步即嚴凝。
竹馬光前迹，蒲鞭掩舊稱。
睿襟思啟沃，宸扆佇疑丞。
輿論方盈耳，僉謀盡伏膺。
公乎調大鼎，皇矣賚良肱。
屬吏垂三異，微才僅五能。
梁園暫未至，燕舘愧先登。
北海難充薦，西曹久見矜。
頑金雖自況，巧冶欲誰憑。
深結君軒戀，翻思附驥蠅。